***- P R I J E D L O G -***

 Na temelju članka 13. stavka 4. Zakona o zaštiti od požara („Narodne novine“, broj 92/10. 114/22) i članka 29. Statuta Općine Pitomača („Službene novine“ Općine Pitomača, broj 1/21. i 4/21), Općinsko vijeće Općine Pitomača na \_\_\_ sjednici održanoj dana \_\_\_\_\_\_\_\_\_\_\_\_\_\_\_\_\_\_\_\_ 2025. godine, donijelo je

***PROVEDBENI PLAN***

***UNAPREĐENJA ZAŠTITE OD POŽARA ZA PODRUČJE***

***OPĆINE PITOMAČA ZA 2025. GODINU***

I.

 U cilju unapređenja zaštite od požara za područje općine Pitomača, Općinsko vijeće Općine Pitomača donosi Provedbeni plan unapređenja zaštite od požara za područje Općine Pitomača za 2025. godinu (u daljnjem tekstu: Provedbeni plan).

II.

 U cilju unapređenja zaštite od požara Općine Pitomača potrebno je u 2025. godini provesti sljedeće organizacijske, tehničke i urbanističke mjere:

**1. Organizacijske mjere**

***1.1. Vatrogasne postrojbe***

1.1.1 Na području općine Pitomača nema profesionalne vatrogasne postrojbe, već djeluju dobrovoljna vatrogasna društva u svim naseljima Općine, izuzev naselja Križnice, u kojemu je isto neaktivno. Navedeni DVD-i čine Vatrogasnu zajednicu Općine Pitomača te operativno pokrivaju područje Općine.

Sukladno izračunu o potrebnom broju vatrogasaca iz Procjene ugroženosti od požara i tehnoloških eksplozija za područje općine Pitomača osigurati potreban broj operativnih vatrogasaca. Operativni vatrogasac može biti profesionalni i dobrovoljni vatrogasac uz zadovoljavanje uvjeta propisanih člankom 51. Zakona o vatrogastvu („Narodne novine“ broj 125/19).

*Izvršitelj zadatka: Vatrogasna zajednica Općine Pitomača.*

1.1.2. U središnjim DVD-ima koja djeluju na području općine Pitomača osigurati djelotvornu i operativnu djelotvornost vatrogasne postrojbe kao i cjelovitu prostornu pokrivenost općine u slučaju požara.

*Izvršitelj: Vatrogasna zajednica Općine Pitomača, Vatrogasna zajednica Virovitičko-podravske županije.*

1.1.3. U Županijskom vatrogasnom operativnom centru osigurati stalno dežurstvo radi primanja dojave o vatrogasnim intervencijama, vršenja uzbunjivanja vatrogasnih postrojbi, vođenje vatrogasnih intervencija, pružanje pomoći u tehnici i ljudstvu, obavljanju pripreme za vatrogasne intervencije, ustrojava i vodi evidenciju o stanju, opremljenosti vatrogasnih postrojbi, ustrojava i vodi statistiku o obavljenim intervencijama, obavlja operativnu komunikaciju između vatrogasnih postrojbi za obavljanje vatrogasnih djelatnosti, svakodnevno izmjenjuje podatke s vatrogasnim operativnim centrima druge županije na telefonski broj 193 za područje cijele Virovitičko-podravske županije. Sukladno proračunskim mogućnostima raditi na kadrovskoj ekipiranosti, stručnom usavršavanju i doškolovanju zaposlenih koordinatora, osiguranju prostornih uvjeta te nabavi tehničke opreme potrebne za unapređenje djelatnosti i adekvatnog upravljanja vatrogasnim i drugim izvanrednim događajima u kojima sudjeluju vatrogasne postrojbe Virovitičko-podravske županije.

*Izvršitelj: Vatrogasna zajednica Virovitičko-podravske županije, Virovitičko-podravska županije, Općina Pitomača.*

1.1.4. Izvršiti stručni nadzor nad stanjem opremljenosti i osposobljenosti Dobrovoljnih vatrogasnih društava na području općine Pitomača.

*Izvršitelj: Vatrogasna zajednica Općine Pitomača.*

***1.2. Normativni ustroj zaštite od požara***

1.2.1. Vatrogasna zajednica Općine Pitomača i središnji DVD Općine Pitomača dužni su uskladiti svoje poslovanje sa odredbama Zakona o vatrogastvu („Narodne novine“ broj 125/19) u roku 12 mjeseci od stupanja na snagu navedenoga Zakona.

*Izvršitelj: Vatrogasna zajednica Općine Pitomača i središnji DVD Općine Pitomača.*

1.2.2. Uskladiti procjene ugroženosti i planove zaštite od požara za Općinu sukladno odredbama Zakona o zaštiti od požara.

*Izvršitelj: Općina Pitomača.*

1.2.3. Predstavnička tijela jedinica lokalne samouprave dužna su kontinuirano ažurirati akte sa sadržanim potrebnim mjerama za uređivanje i održavanje poljoprivrednih rudina, sukladno odredbama članka 10. i 12. Zakona o poljoprivrednom zemljištu („Narodne novine“ broj 20/18, 115/18, 98/19), članka 4. Pravilnika o agrotehničkim mjerama („Narodne novine“ broj 22/19)

*Izvršitelj: Općinsko vijeće Općine Pitomača.*

**2. Tehničke mjere**

***2.1. Vatrogasna oprema i tehnika***

2.1.1. Opremanje vatrogasnih postrojbi izvršiti sukladno važećim propisima. Za potrebe vatrogasnih postrojbi osigurati odgovarajuća spremišta za vatrogasna vozila i tehniku.

*Izvršitelj: Vatrogasna zajednica Općine Pitomača.*

***2.2. Sredstva veze, javljanja i uzbunjivanja***

2.2.1. Za učinkovito i uspješno djelovanje vatrogasaca od trenutka uzbunjivanja i početka intervencije do lokaliziranja i gašenja požara, potrebno je, sukladno Procjeni ugroženosti od požara i tehnoloških eksplozija osigurati dovoljan broj stabilnih i prijenosnih radio uređaja za potrebe vatrogasnih postrojbi.

*Izvršitelj: Vatrogasna zajednica Općine Pitomača, Općina Pitomača.*

**3. Urbanističke mjere**

3.1. Pravne osobe I. i II. kategorije ugroženosti od požara koje imaju obvezu organiziranja profesionalne vatrogasne postrojbe ili vatrogasno dežurstvo s propisanim brojem profesionalnih i dobroboljnih vatrogasca prema odrednicama Rješenja o razvrstavanju građevina, građevinskih dijelova i prostora u kategorije ugroženosti od požara izdanog od MUP-a RH, a tu obvezu nisu ispunili, moraju to provesti u što kraćem roku.

3.2. Pravne osobe koje su razvrstane u III. i IV. kategoriju ugroženosti od požara, a koje do sada nisu izradili opći akt odnosno Pravilnik o zaštiti od požara isti moraju izraditi što prije, a za provođenje preventivnih mjera zaštite od požara moraju rasporediti radnika koji je obvezan položiti stručni ispit po posebnom propisu.

Vatrogascima mora biti omogućen pristup objektima zapriječen rampama i prilazima pravnih osoba te isti moraju biti u posjedu ključeva ili daljinskih upravljača.

3.3. U postupku izrade i donošenja prostorno planske dokumentacije (prvenstveno provedbene), ovisno o razini prostornih planova, obvezno je utvrditi mjere zaštite od požara sukladno važećim propisima.

*Izvršitelj: Općina Pitomača.*

3.4. U naseljima sustavno poduzimati potrebne mjere kako bi prometnice i javne površine bile uvijek prohodne u svrhu nesmetane intervencije. U većim kompleksima pravnih osoba osigurati stalnu prohodnost vatrogasnih pristupa i putova evakuacije.

*Izvršitelj: Općina Pitomača.*

3.5. Za gašenja požara potrebno je osigurati minimalno potrebne količine vode za gašenje požara i tlak u hidrantskoj mreži, sukladno važećim propisima.

*Izvršitelj: Općina Pitomača, Virkom d.o.o.*

3.6. S obzirom na utvrđeno stanje vanjske hidrantske mreže potrebno je u što kraćem mogućem roku zahtijevati od distributera redovito provođenje ažuriranja podataka o vanjskoj hidrantskoj mreži (položaj hidranata, ispravnost hidranata), redovito provođenje geodetskog snimanja vanjskih hidranata i ucrtavanje lokacija hidranata kao i segmente naselja ucrtati na A3 papir i isto dostaviti na korištenje središnjim (stožernim) vatrogasnim postrojbama. Postojeću hidrantsku mrežu usklađivati s važećim propisima.

*Izvršitelj: Općina Pitomača, Virkom d.o.o.*

3.7. Urediti prilaze za vatrogasna vozila i pristupe do površine voda koje svojim izdašnošću udovoljavaju potrebama kod gašenja požara, a u svrhu crpljenja vode za potrebe gašenja požara.

*Izvršitelj: Općina Pitomača, Virkom d.o.o.*

3.8. U svim naseljima potrebno je dovesti u funkciju vanjsku hidrantsku mrežu za gašenje požara, na mjestima podzemnim hidranata koji se ne nalaze na cestovnoj prometnici, postupno prema mogućnostima jedinice lokalne samouprave i uprave i kod rekonstrukcije mjesne vodovodne mreže moraju se ugraditi nadzemni hidranti sukladno Pravilniku o hidrantskoj mreži za gašenje požara.

*Izvršitelj: Općina Pitomača, Virkom d.o.o.*

3.9. Na području jedinica lokalne samouprave u naseljima gdje je izvedena vodovodna mreža potrebno je izvesti vanjsku hidrantsku mrežu u ulicama u kojima ista do sada nije izvedena, sukladno odredbama Pravilnika o hidrantskoj mreži za gašenje požara.

*Izvršitelj: Općina Pitomača, Virkom d.o.o.*

3.10. Osigurati količine i tlakove u javnoj hidrantskoj mreži sukladno Pravilniku o hidrantskoj mreži za gašenje požara, ovisno o stanju hidrantske mreže.

*Izvršitelj: Općina Pitomača, Virkom d.o.o.*

**4. Mjere zaštite odlagališta komunalnog otpada**

4.1. U slučaju nastajanja požara na odlagalištu otpada osigurati gašenje požara u najkraćem mogućem roku, putem vatrogasnih postrojbi koja će pristupiti gašenju na siguran način.

*Izvršitelj: Općina Pitomača, Komunalno Pitomača d.o.o.*

**5. Organizacijske i administrativne mjere zaštite od požara na otvorenom prostoru**

 5.1. Sukladno važećim propisima koji reguliraju zaštitu od požara na otvorenom prostoru, nužno je urediti okvire ponašanja na otvorenom prostoru, posebice u vrijeme povećane opasnosti od požara, koristeći sve oblike javnog priopravanja (radio, televizija, tisak, plakati, letci i slično), sustavno i redovito obavještavati i upozoravati stanovništvo na potrebu provođenja preventivnih mjera zaštite od požara.

*Izvršitelj: Vatrogasna zajednica Općine Pitomača.*

5.2. Organizirati savjetodavne sastanke sa svim sudionicima i obveznicima provođenja zaštite od požara u cilju poduzimanja potrebnih mjera, kako bi se opasnost od nastajanja i širenja požara smanjila na najmanju moguću mjeru.

*Izvršitelj: Vatrogasna zajednica Općine Pitomača.*

5.3. Propisati mjere za uređivanje i održavanje rudina, živica i međa, poljskih putova i kanala sukladno važećim propisima.

*Izvršitelj: Općina Pitomača.*

5.4. Obvezno je osigurati redovito održavanje (čišćenje) vodotokova i građevina za melioracijsku odvodnju od biljnog i komunalnog otpada.

*Izvršitelj: Općina Pitomača, Hrvatske vode.*

5.5. Bunari i ostale prirodne pričuve vode koje se mogu koristiti za gašenje požara na otvorenom postoru moraju se redovito čistiti, a prilazni putovi za vatrogasna vozila održavati prohodnim.

*Izvršitelj: Općina Pitomača, Virkom d.o.o.*

5.6. U slučaju nastajanja požara na otvorenom prostoru, pravne osobe čije su građevine ili uređaji locirani u neposrednoj blizini požara dužne su dati na raspolaganje svoju opremu i mehanizaciju za potrebe radova na sprečavanju širenja požara ili za njegovo gašenje.

*Izvršitelj: Vatrogasna zajednica Općine Pitomača, pravne osobe u neposrednoj blizini požara.*

5.7. Obvezan nadzor i skrb nad lokalnim cestama te zemljišnim pojasom uz cestu. Zemljišni pojas mora biti čist i pregledan kako zbog sigurnosti prometa tako i zbog sprečavanja nastajanja i širenja požara na njemu. Stoga je obvezno čišćenje zemljišnog pojasa uz ceste od lakozapaljivih tvari odnosno onih tvari koje bi mogle izazvati požar ili omogućiti odnosno olakšati njegovo širenje.

*Izvršitelj: Općina Pitomača.*

III.

 Zadužuje se Jedinstveni upravni odjel da upozna sa sadržajem ovog Provedbenog plana sve pravne subjekte koji su u istom predviđeni kao izvršitelji pojedinih zadataka.

IV.

 Sredstva za provedbu obveza Općine Pitomača koje proizlaze iz ovog Provedbenog plana osigurati će se u Proračunu Općine Pitomača za 2025. godinu.

V.

 Općinsko vijeće Općine Pitomača jednom godišnje razmatra Izvješće o stanju provedbe Provedbenog plana.

VI.

 Izvješće o stanju provedbe Provedbenog plana dostaviti će se Nacionalnom odboru za preventivnu zaštitu i gašenje požara, središnjem tijelu državne uprave za vatrogastvo te Virovitičko-podravskoj županiji.

VII.

 Ovaj Provedbeni plan stupa na snagu prvi dan od dana objave u „Službenim novinama“ Općine Pitomača.

KLASA: 245-01/25-01/

URBROJ: 2189-16-25-1

Pitomača, \_\_\_\_\_\_\_\_\_\_\_\_\_\_\_\_\_\_ 2025.

OPĆINA PITOMAČA

OPĆINSKO VIJEĆE

PREDSJEDNIK:

dr. sc. Rikard Bakan

**OBRAZLOŽENJE:**

**I. PRAVNI TEMELJ**

Na temelju članka 13. stavka 4. Zakona o zaštiti od požara („Narodne novine“, broj 92/10. i 114/22) jedinice lokalne i područne (regionalne) samouprave na temelju procjene ugroženosti donose godišnji provedbeni plan unapređenja zaštite od požara za svoje područje za čiju provedbu će osigurati financijska sredstava. Godišnji provedbeni planovi unapređenja zaštite od požara gradova i općina donose se na temelju godišnjeg provedbenog plana unapređenja zaštite od požara županije na čijem prostoru se nalaze.

**II. PRIKAZ STVARNOG STANJA I RAZLOZI ZA DONOŠENJE**

S obzirom da se Provedbeni plan unapređenja zašitite od požara donosi na godišnoj razini predlaže se donošenje navedenog akta.